Бюджетым хэплъащ
Дыгъуасэрей махуэр Къэбэрдей-Балъкъэрым и Iэтащхьэ Къанокъуэ Арсен хухихащ республикэ бюджетым щыгъуазэ зыщIынымрэ абы елэжьынымрэ. Ар гъэ кIуам и бюджетыр гъэзэщIа зэрыхъуам теухуауэ КъБР-м финансхэмкIэ и министр КIэрэф Мурат ищIа отчетым едэIуащ. Республикэм и УнафэщIыр хэплъащ илъэс псом бюджет ахъшэр зэрытегуэшамрэ ар мазэ къэс тещIыхьауэ къагъэсэбэпыну зэрамурадымрэ.
Къанокъуэ Арсен зэрыжиIамкIэ, бюджетыр мазэ къэс тещIыхьауэ щызэпаудкIэ егупсысыпхъэщ ар гъэзэщIэнымкIэ къыкъуэкIынкIэ хъуну гугъуехьхэми хэкIыпIэщIэхэми. Апхуэдэу абы зэпкърыхауэ щыгъуазэ зищIащ хэщIхэм я лъэныкъуэкIэ статья псоми къыщыгъэлъэгъуахэм. «Дэтхэнэ сомри зытрагъэкIуэдэну я мурадыр IупщIу къэгъэлъэгъуэн хуейщ. Псалъэм папщIэ, къыхэгъэщыпхъэщ гъуэгухэр зэгъэпэщыжыным е социальнэ IуэхущIапIэхэр щIыным нэхъыбэ дыдэу хуаутIыпщынур зыхуэдизыр», — жиIащ КъБР-м и Iэтащхьэм.
Къанокъуэ Арсен щIыгъуу 2013 гъэм КъБР-м и бюджетым хэплъащ икIи елэжьащ КъБР-м и Правительствэм и УнафэщIым и къуэдзэхэу Марьяш Иринэрэ Къуэдзокъуэ Мухьэмэдрэ.
КъБР-м и Iэтащхьэмрэ Правительствэмрэ я пресс-IуэхущIапIэ.
